bluuebunny/crossref_metadata_2025 huggingface dataset:
Εφαρμογή παρεμβατικού προγράμματος για την ανάπτυξη ολυμπιακών αξιών στη φυσική αγωγή
Authors: Λιούμπη Παρασκευή
Published: August 2021

ΠερίληψηΣκοπός της παρούσης μελέτης ήταν η δημιουργία, εφαρμογή και αξιολόγηση ενός παρεμβατικού προγράμματος στο μάθημα της φυσικής αγωγής σε μαθητές και μαθήτριες της ΣΤ΄ δημοτικού με στόχο την ανάπτυξη γνώσεων και στάσεων ως προςτις Ολυμπιακές Αξίες. Ειδικότερα το παρεμβατικό πρόγραμμα εστίασε: α) στο τίμιο παιχνίδι, β) την προσπάθεια για το καλύτερο, γ) τις υγιεινές συμπεριφορές και δ) τις γνώσεις και στάσεις των μαθητών ως προς τις Ολυμπιακές Αξίες. Έγινε αρχική μέτρηση στις αρχές του σχολικού έτους στο συνολικό δείγμα των μαθητών/τριών (165) που από αυτούς οι 119 αποτέλεσαν την ομάδα ελέγχου και οι 46 την πειραματική ομάδα. Το παρεμβατικό πρόγραμμα περιελάμβανε 25 μαθήματα στη διάρκεια 6 μηνών. Για τη μέτρηση χρησιμοποιήθηκαν τέσσερα έγκυρα και αξιόπιστα ερωτηματολόγια. Οι μεταβλητές μετρήθηκαν σε τρεις επαναλαμβανόμενες μετρήσεις.Πριν την παρέμβαση, μετά την παρέμβαση και τρεις μήνες μετά το τέλος της παρέμβασης. Οι μεταβλητές που αξιολογήθηκαν ήταν: Α. Γνώσεις και Στάσεις των μαθητών /τριων για το Ολυμπιακό Κίνημα και τις Ολυμπιακές Αξίες Β. Συμπεριφορές που σχετίζονται με διαστάσεις του τίμιου παιχνιδιού Γ. Συμπεριφορές που σχετίζονται με προσωπικούς στόχους επίτευξηςΔ. Συμπεριφορές που σχετίζονται με διαστάσεις ενός υγιεινού τρόπου ζωής. Ως συμπληρωματικά εργαλεία μέτρησης στην έρευνα χρησιμοποιήθηκαν συνεντεύξεις με μαθητές/τριες και τους καθηγητές που εφάρμοσαν το πρόγραμμα.Τα δεδομένα που συλλέχθηκαν μετά την ποσοτική και ποιοτική ανάλυση που κάναμε έδειξαν πως υπήρξε σταθερότητα στις στάσεις και των μαθητών/τριών της πειραματικής ομάδας ενώ η ομάδα ελέγχου παρουσίασε μεγαλύτερη αστάθεια ως προς τις στάσεις της προς τις μεταβλητές που εξετάστηκαν. Θετικές μεταβολές εντοπίστηκαν μόνο στις γνώσεις των μαθητών/τριών της πειραματικής ομάδας για το Ολυμπιακό Κίνημα και τις Ολυμπιακές αξίες.
Σηματοδότηση κυτταρικής γήρανσης και θανάτου στα ερυθρά αιμοσφαίρια in vivo και in vitro
Authors: Τζουνάκας Βασίλειος
Published: August 2021

Όπως όλα τα κύτταρα που βρίσκονται έξω από το φυσικό τους περιβάλλον έτσι και τα ερυθρά αιμοσφαίρια υπόκεινται σε μία σειρά βλαβών κατά τη διάρκεια της παραμονής τους σε μονάδες μετάγγισης. Το σύνολο των μεταβολικών, μηχανικών και μεμβρανικών αλλαγών στη λειτουργία και την ακεραιότητα των ερυθροκυττάρων κατά τη διάρκεια της αποθήκευσης, ονομάζεται «Αποθηκευτική Βλάβη». Σκοπός της παρούσας διατριβής ήταν η μελέτη της σηματοδότησης κυτταρικής γήρανσης και θανάτου in vitro σε ποικίλες συνθήκες (πχ λευκαφαίρεση) που χρησιμοποιούνται εξίσου για μεταγγίσεις και η πιθανή συσχέτισή τους με εγγενή φυσιολογικά χαρακτηριστικά των επιλεγμένων δοτών in vivo. Χρησιμοποιήθηκε φλεβικό αίμα από 215 άρρενες υγιείς αιμοδότες οι οποίοι πληρούσαν τα κριτήρια της αιμοδοσίας καθώς επίσης και αποθηκευμένα ερυθροκύτταρα από 26 μονάδες μετάγγισης. Τα δείγματα ελέγχθηκαν για πληθώρα αιματολογικών, βιοχημικών και βιολογικών δεικτών. Σύμφωνα με τα αποτελέσματα ποικίλες παράμετροι αποθηκευτικής βλάβης εμφανίζονται βελτιωμένες απουσία λευκοκυττάρων. Επιπλέον, η διακύμανση εγγενών χαρακτηριστικών του δότη in vivo, όπως το ουρικό οξύ και η εμβρυική αιμοσφαιρίνη, σχετίζεται άμεσα με την αποθηκευτική ικανότητα των ερυθροκυττάρων σε μονάδες μετάγγισης. Συμπερασματικά, ενδέχεται άλλοι παράγοντες, όπως ο χειρισμός των μονάδων μετάγγισης και τα ιδιαίτερα χαρακτηριστικά του δότη να διαδραματίζουν σημαντικότερο ρόλο (σε σχέση με τη διάρκεια αποθήκευσης) όσον αφορά στην ποιότητα των μονάδων μετάγγισης.
Τεχνικές πολυκριτήριας ανάλυσης και περιβάλλουσας ανάλυσης δεδομένων για τον εξορθολογισμό των αγροτικών επιδοτήσεων
Authors: Βαλιάκος Αθανάσιος
Published: August 2021

Η Κοινή Αγροτική Πολιτική (ΚΑΠ) αποτελεί την ενοποιημένη Αγροτική Πολιτική των κρατών-μελών της Ευρωπαϊκής Ένωσης (ΕΕ), μέσω της οποίας παρέχεται η στήριξη του εισοδήματος, της αγοράς, και της ανάπτυξης της υπαίθρου. Η ΚΑΠ στη πορεία της υπέστη αρκετές μεταρρυθμίσεις με τη στήριξη του εισοδήματος να παρέχεται πλέον υπό μορφή άμεσης στρεμματικής ενίσχυσης (1ος Πυλώνας).Στην παρούσα διατριβή προτείνεται μία μέθοδος ως ένα εργαλείο αξιολόγησης για τον προσδιορισμό της οικονομικής ενίσχυσης, μέσω της οποίας ενισχύεται η παραγωγική ικανότητα και διανέμονται αντικειμενικότερα και αποτελεσματικότερα τα χρήματα προς τους δικαιούχους παραγωγούς, σύμφωνα με τους κανόνες της Κοινής Αγροτικής Πολιτικής (ΚΑΠ). Η έλλειψη αξιολόγησης οδηγεί σε εγκατάλειψη των αγροτικών εκμεταλλεύσεων ενώ συχνά είναι και τα φαινόμενα οικονομικής ενίσχυσης σε αποκαλούμενους "αγρότες του καναπέ". Η μεθοδολογία, ως συνέργεια δύο μεθόδων, για την αξιολόγηση των αγροτικών εκμεταλλεύσεων ακολουθεί τις αρχές της Αναλυτικής-Συνθετικής προσέγγισης και αποτελείται από τρεις φάσεις. Αρχικά, αφού επιλεχθούν τα κατάλληλα κριτήρια ικανά για την αξιολόγηση των εκμεταλλεύσεων, εφαρμόζεται η πρώτη πολυκριτήρια μέθοδος, το μοντέλο της UTASTAR με κριτήρια εισροών και εκροών. Ο Αποφασίζων κατασκευάζει το μοντέλο προτίμησης, με ιεραρχία σε αντιπροσωπευτικό δείγμα ενώ παράλληλα παρέχει την εκτίμηση του ύψους της ενίσχυσης. Στο πλαίσιο αυτό εφαρμόζονται τεχνικές βελτιστοποίησης και ανάλυσης ευστάθειας στα αποτελέσματα της μεθόδου για να προκύψει η πρώτη εκτίμηση του ύψους της ενίσχυσης με την εφαρμογή της κατά τμήματα ευθείας στις εκτιμώμενες ενισχύσεις. Στη δεύτερη φάση, εφαρμόζεται το μοντέλο πρόβλεψης, το οποίο στην ουσία είναι γραμμική παλινδρόμηση, μέσω του οποίου προκύπτει η δεύτερη εκτίμηση. Ουσιαστικά, μέσω του μοντέλου αυτού τα κριτήρια συσχετίζονται με το ύψος της εκτιμώμενης ενίσχυσης. Στην τρίτη και τελευταία φάσης της μεθοδολογίας περιλαμβάνονται δύο δείκτες για την αξιολόγηση της εφαρμογής της μεθοδολογίας, οι οποίοι είναι το μετασχηματισμένο μοντέλο της Περιβάλλουσας Ανάλυσης Δεδομένων (ΠΑΔ) και το μοντέλο της εντροπίας. Το ύψος της ενίσχυσης είναι ο γραμμικός συνδυασμός των δύο αναθεωρημένων εκτιμήσεων, ενώ οι δείκτες αξιολογούν συγκεντρωτικά τα αποτελέσματα τις μεθοδολογίας.Η παρούσα διατριβή περιλαμβάνει επίσης και δύο μελέτες περίπτωσης του αγροτικού τομέα από τις δύο πρόσφατες μεταρρυθμίσεις της ΚΑΠ, του καθεστώτος της βιομηχανικής ντομάτας και των εσπεριδοειδών προς χυμοποίηση. Η μεθοδολογία εφαρμόζεται ούτως ώστε να αξιολογηθούν οι εκμεταλλεύσεις και να υπολογιστεί το ύψος της ενίσχυσης. Τα αποτελέσματα της εφαρμογής παρουσιάζονται και σχολιάζονται. Ο εξορθολογισμός των επιδοτήσεων θα οδηγήσει σαφώς στην ενίσχυση της παραγωγικότητας και ανταγωνιστικότητας των δικαιούχων. Η διατριβή ολοκληρώνεται με τη σύνοψη των βασικών σημείων της και με την αναφορά σε μελλοντικές προεκτάσεις.
Η ιστορία της χειρουργικής της σπονδυλικής στήλης απο το μέσο του 19ου αιώνα ως το τέλος του 20ου αιώνα στην Ελλάδα
Authors: Μαρκάτος Κωνσταντίνος
Published: August 2021

Σε αυτήν την εργασία παρουσιαζεται η εξέλιξη της χειρουργικής της Σπονδυλικής Στήλης ως το τέλος του 20ου αιώνα με ιδιαίτερη εμφαση τον ελληνικό χώρο. Γίνεται αποτίμηση των σημαντικότερων χειρουργικών τεχνικών, των κλινικών και νοσοκομείων που ασχολήθηκαν με το συγκεκριμένο πεδίο καθώς και των χειρουργών που ασχολήθηκαν με το αντικείμενο. Καταδεκνύεται ότι οι εξελίξεις στην Ελλάδα ακολουθούν, με ελάχιστες εξαιρέσεις, τις εξελίξεις στο εξωτερικό με μια μικρή καθυστέρηση.
Τα εξώφυλλα των ελληνικών αλφαβηταρίων, αναγνωστικών και αναγνωσματαρίων του δημοτικού σχολείου
Authors: Σουλιώτη Μαγδαληνή
Published: August 2021

Η ιστορία, ο σχεδιασμός και η μορφή των εξωφύλλων που κοσμούν τα σχολικά βιβλία τηςγλωσσικής διδασκαλίας του Δημοτικού Σχολείου (αλφαβητάρια, αναγνωστικά και αλφαβητάρια) τους τελευταίους τρεις αιώνες επηρεάστηκε από την εξέλιξη της τυπογραφικής τέχνης και της τεχνολογίας, τις πολιτικές και εκπαιδευτικές συνθήκες στην Νεότερη Ελλάδα καθώς επίσης και από τα ευρωπαϊκά εκδοτικά και εκπαιδευτικά ρεύματα της κάθε εποχής. Η επεξεργασία του υλικού της έρευνας, που αποτελείται από 325 εμπροσθόφυλλα αλφαβηταρίων, αναγνωστικών και αναγνωσματαρίων, πραγματοποιήθηκε με την ποσοτική ανάλυση περιεχομένου μέσα από την αναλυτική-περιγραφική μέθοδο, αλλά και την ποιοτική ανάλυση των εξωφύλλων ως πολυτροπικών κείμενων σύμφωνα με την θεωρία των μεταλειτουργειών του οπτικού κειμένου. Η διαχρονική μελέτη εστιάστηκε γύρω από πληροφορίες που αφορούν το κείμενο τουεξωφύλλου, το περιεχόμενό και τη δομή του. Μελετήθηκε η μορφολογία συγκεκριμένωναράδων του εξωφύλλου και αναλύθηκε η βιβλιοδεσία και η εκτύπωση των βιβλίων. Όσον αφορά την εικονογράφηση των εξωφύλλων διερευνήθηκε το είδος και η θέση της εικόναςστο εξώφυλλο και πραγματοποιήθηκε σημασιολογική και εννοιολογική ανάλυση των εικόνων. Επιπλέον, τα εξώφυλλα μελετήθηκαν ως ένα δομημένο σύνολο και ως ένα είδος πολυτροπικού κειμένου. Η συγχρονική μελέτη των εξωφύλλων έγινε με τη συσχέτιση όλων των παραπάνω στοιχείων με τις ιστορικές, πολιτικές, εκπαιδευτικές και εκδοτικές συνθήκες της εποχής για την εξαγωγή πολύτιμων συμπερασμάτων για την εξέλιξη των εξωφύλλων. Ένα γενικό συμπέρασμα από την μελέτη των εξωφύλλων είναι ότι τα περισσότερα εξώφυλλα της έρευνας χαρακτηρίζονται από απουσία επαρκούς φροντίδας και αμφιβόλου ποιότητας αισθητική, τόσο ως προς το σχεδιασμό τους, όσο και ως προς τα υλικά, την εκτύπωση και τη βιβλιοδεσία. Είναι προφανές ότι πρόκειται για πρόσκαιρες εκδόσεις που προορίζονται για χρήση λίγων μηνών, γεγονός που δικαιολογεί ως ένα βαθμό την φτηνή, ως προς τα υλικά έκδοση, όμως σε καμία περίπτωση δεν μπορεί να δικαιολογήσει την προχειρότητα στον σχεδιασμό των βιβλίων. Παρόλα αυτά, η διαχρονική μελέτη έδειξε ότι μέσα σε αυτούς τους τρεις αιώνες γίνονταν διαρκώς προσπάθειες για την βελτίωση και την εξέλιξη των εξωφύλλων των σχολικών βιβλίων που εξετάσθηκαν. Εξάλλου, κάθε ένα από αυτά αποτελεί πολιτιστικό προϊόν της εποχής του, από το οποίο μπορούν να προκύψουν συμπεράσματα για την σημασία που δινόταν στην εκπαίδευση, για την αισθητική της, καθώς και για τις οικονομικές και πολιτικές συνθήκες που επικρατούσαν.
Κοινωνική επανένταξη και ποιότητα ζωής ατόμων με κάκωση νωτιαίου μυελού στην Ελλάδα
Authors: Τζάνος Ιωάννης-Αλέξανδρος
Published: August 2021

Σκοπός: H ποσοτική εκτίμηση του βαθμού κοινωνικής επανένταξης και ποιότητας ζωής των ατόμων με κάκωση νωτιαίου μυελού (KNM) και η συσχέτιση των ευρημάτων με δημογραφικά χαρακτηριστικά και κλινικές παραμέτρους. Μέθοδοι: Μελετήθηκαν 164 άτομα με KNM. Για την εκτίμηση της ποιότητας ζωής χρησιμοποιήθηκε η κλίμακα WHOQOL-BREF και για την κοινωνική επανένταξη η κλίμακα CHART. Αποτελέσματα: Η απασχόληση έχει συσχέτιση με το πεδίο WHOQOL BREF-φυσική κατάσταση (p=0,025). Επίσης με τα πεδία CΗΑRΤ-κινητικότητα (p<0,0005), επάγγελμα (p<0,0005) και κοινωνική ενσωμάτωση (p=0,008). Ειδικότερα άτομα που εργάζονται ή σπουδάζουν εμφανίζουν καλύτερη ποιότητα ζωής και επανένταξη σε σχέση με όσα συνταξιοδοτούνται ή αναζητούν εργασία. Η ηλικία είχε συσχέτιση με τα πεδία της WHOQOL-BREF και της CΗΑRΤ. Συγκεκριμένα η αύξηση της ηλικίας επιδρά αρνητικά στους αντίστοιχους τομείς επανένταξης και ποιότητας ζωής. Ο τύπος της ΚΝΜ (παραπληγία ή τετραπληγία) έχει συσχέτιση με τα πεδία WHOQOL BREF-φυσική κατάσταση (p=0,002), ψυχολογική κατάσταση (p=0,038), καθώς και με τα πεδία της CΗΑRΤ που αφορούν στη φυσική (p<0,0005) και γνωσιακή ανεξαρτησία (p<0,0005) και το επάγγελμα (p=0,002), πάντοτε με επιβάρυνση των τετραπληγικών σε σχέση με τα παραπληγικά άτομα. Ο πόνος βρέθηκε να έχει συσχέτιση με τα πεδία της WHOQOL-BREF και της CΗΑRΤ-φυσική ανεξαρτησία (p=0,075 τάση) και κοινωνική ενσωμάτωση (p=0,049). Αυτό που είχε συσχέτιση δεν ήταν το είδος του πόνου αλλά η έντασή του, η οποία αυξανόμενη επηρεάζει δυσμενώς την ποιότητα ζωής και την επανένταξη.Συμπεράσματα: Το επίπεδο της βλάβης, η σοβαρότητα του πόνου, η ηλικία και η απασχόληση αποτελούν τους σημαντικότερους παράγοντες που επηρεάζουν την κοινωνική επανένταξη και την ποιότητα ζωής των ατόμων με ΚΝΜ.
Λουτρά και χαμάμ στη Μυτιλήνη
Authors: Κατσαργύρη-Μαρκεζίνη Ιωάννα
Published: August 2021

Η εργασία αυτή επιχειρεί να διερευνήσει τους χώρους και τους τρόπους της σωματικής καθαριότητας των κατοίκων της Μυτιλήνης από τα τέλη του 19ου έως τις τελευταίες δεκαετίες του 20ού αιώνα. Η μελέτη στηρίζεται αφ΄ενός στην ιστορικότητα του τόπου, όπου σημειώθηκαν οικονομικές, πολιτικές, κοινωνικές και δημογραφικές αλλαγές, αφ΄ετέρου δε στις μνήμες των προσώπων, τα οποία περιγράφουν τη ζωή, την πόλη, τη γειτονιά και την κατοικία τους, ειδικότερα δε τους δημόσιους και ιδιωτικούς χώρους και τους τρόπους που υιοθέτησαν για να πλυθούν. Οι χώροι και οι τρόποι καθαριότητας στο συγκεκριμένο κοινωνικό- πολιτισμικό περιβάλλον φαίνεται ότι αντανακλούν και να αναπαριστούν την υπάρχουσα κοινωνική δομή και τις υφιστάμενες κοινωνικές σχέσεις, όπως διαμορφώθηκαν κατά τη διάρκεια της ιστορικής τους εξέλιξης. Επιπλέον, αναδεικνύονται ένα σημαντικό μέρος του τρόπου ζωής των κατοίκων της πόλης, μέσω των πολιτισμικών πρακτικών της σωματικής καθαριότητας καθώς και τα εσωτερικά, χωρικά και κοινωνικά, όριά της. Η καθαριότητα του σώματος εν τέλει, με ό,τι αυτή συνοδεύεται, αποτέλεσε φορέα σημασιών και αξιών και αποκάλυψε διακρίσεις στο εσωτερικό της εξεταζόμενης κοινωνίας, λειτουργώντας ως σύστημα κατηγοριοποιήσεων και εργαλείο ανάγνωσης των κοινωνικών σχέσεων και της πολιτισμικής ταυτότητας του λουόμενου. Η επιτόπια εθνογραφική έρευνα (2004-2011), η μελέτη ποκίλων αρχείων και του ημερήσιου και περιοδικού τύπου της εποχής, οι συνεντεύξεις και η φωτογράφηση των σχετικών χώρων, προσώπων και αντικειμένων συναποτελούν τη χρησιμοποιηθείσα μεθοδολογία.
Η νέα τοπολογική αρχιτεκτονική παράδοση και η ρητορική της εμψύχωσης 1990 – 2010
Authors: Κάλφα Κωνσταντίνα
Published: August 2021

Ο όρος τοπολογία, όρος στην ουσία μαθηματικός, εισήχθηκε ενεργά στους αρχιτεκτονικούς λόγους τουλάχιστον από τις αρχές της δεκαετίας του 1990 αλλά ακόμα στερείται ενός σαφούς ορισμού για την αρχιτεκτονική. Ηχητικά, παραπέμπει στον όρο τυπολογία, ο οποίος χρησιμοποιήθηκε επίσης στην αρχιτεκτονική κυρίως στη δεκαετία του 1960. Ο συνειρμός αυτός είναι αξιοσημείωτος γιατί η τοπολογία ουσιαστικά αντιπροτείνει σε αυτά που πρότεινε η τυπολογία: η τοπολογία θέλει να παρουσιάζεται ως η έλευση ενός νέου παραδείγματος για την αρχιτεκτονική που αντικαθιστά την τυπολογία. Η έννοια της τυπολογίας προήλθε από τις βιολογικές επιστήμες. Ο όρος τοπολογία δεν είναι, αντίθετα, μια ευθεία βιολογική μεταφορά. Όμως, η σύνδεση της με τις βιολογικές επιστήμες ή γενικότερα τις επιστήμες της ζωής φαίνεται να είναι στενή. Στην ανατομία, ο όρος χρησιμοποιείται για να περιγράψει τη μελέτη που βασίζεται σε ανατομικές περιοχές και σε σχέσεις μεταξύ των δομών∙ στη βιοχημεία η μέθοδος για τον προσδιορισμό και την πρόβλεψη του προσανατολισμού της διαμεμβρανικής πρωτεΐνης στη λιπιδική διπλοστιβάδα είναι γνωστή ως ‘τοπολογία των μεμβρανών’∙ στη μελέτη των βιολογικών ιστών φαίνεται να υπάρχει ένας τοπολογικός μηχανισμός αναγνώρισης σε δίκτυα όπως αυτό της μούχλας (myxomycota)∙ η μοριακή βιολογία ασχολείται με την ‘τοπολογία του DNA’, και τον σημαντικό της αντίκτυπο στη δομή και την αντιδρασιμότητα του (κλπ., κλπ.). Η σύγχρονη αρχιτεκτονική παράδοση που διεκδικεί μια τοπολογική προσέγγιση επιχειρεί από την πλευρά της τέτοιους συσχετισμούς, χρησιμοποιώντας όρους όπως ‘εξέλιξη’, ‘ζωτικότητα’, ‘αυτοποίηση’, ‘ευελιξία’, ‘προσαρμοστικότητα’, ‘μορφογένεση’ κλπ. που με τη σειρά τους προέρχονται από (ή σχετίζονται με) τις επιστήμες της ζωής. Πάνω και πέρα από τη σύνδεση της με τις επιστήμες της ζωής, η σύγχρονη αρχιτεκτονική παράδοση επιχειρεί τη σύνδεση της με τη ζωή γενικά, μέσω μιας σύγχρονης εκδοχής βιταλισμού. Στη διερεύνηση αυτών των συσχετισμών, των βιολογικών μεταφορών, των συγκεκριμένων αναφορών στη βιβλιογραφία των επιστημών της ζωής και ενός ιδιότυπου βιταλισμού, που μοιάζει να οργανώνουν την κυρίαρχη ρητορική με την οποία τεκμηριώνονται σήμερα οι σύγχρονες αρχιτεκτονικές (τοπολογικές) πρακτικές∙ στη διαλεύκανση της ιστορίας, της προέλευσης και των συνεπειών τους, είναι αφιερωμένη η παρούσα διδακτορική διατριβή.
Οι χρήσεις της αρχαιότητας στη συγκρότηση της ταυτότητας μιας πόλης
Authors: Γκαλινίκη Στυλιανή
Published: August 2021

Με κύριο θεωρητικό εργαλείο την έννοια της θεατρικότητας, διερευνώνται οι τρόποι με τους οποίους η μνήμη διαμορφώνει ταυτότητες ανθρώπων και χώρων. Με τη συγκρότηση και εφαρμογή ενός θεατρικού μοντέλου ανάλυσης και ερμηνείας των χωρικών μνημονικών πρακτικών που εκτυλίσσονται στους ανδριάντες των Μ. Αλεξάνδρου, Φιλίππου Β' και Αριστοτέλη στη Θεσσαλονίκη, διαπιστώνεται ότι τα μνημεία δεν αποτελούν απλώς σκηνές όπου μπροστά τους εκτυλίσσεται η ανθρώπινη δράση, αλλά μετέχουν στην επιτέλεση της συλλογικής μνήμης ως δρώντα υποκείμενα, αποκαλύπτοντας τον εύπλαστο χαρακτήρα της μνήμης, αλλά και τη δυναμική του δημόσιου χώρου. Ο δημόσιος χώρος μετέχει στο κοινωνικό δράμα ως ηθοποιός ή θεατής, ένας κοινωνικός συμπαίκτης που πάσχει και συμπάσχει.
Aristotle's theory of democracy
Authors: Μουρτζίλας Δημήτριος
Published: August 2021

Η παρούσα διδακτορική διατριβή διερευνά το κατά πόσο η πολιτική σκέψη του Αριστοτέλη εμπεριέχει στοιχεία που μας επιτρέπουν να συγκροτήσουμε μια θεωρία για τη δημοκρατία. Διερευνώντας το παραπάνω ερώτημα, η διατριβή στέκεται απέναντι από την εδραιωμένη θέση, η οποία ως επί το πλείστον βασίζεται στην Αριστοτελική ταξινόμηση των πολιτευμάτων, που αντιμετωπίζει τον Αριστοτέλη ως εχθρικά διακείμενο στη δημοκρατία.Επιχειρείται η ανάδειξη όλων εκείνων των στοιχείων της πολιτικής σκέψης του Αριστοτέλη που αποτελούν ισχυρά επιχειρήματα υπέρ μιας δημοκρατικής θεώρησης της πολιτικής και μιας δημοκρατικής μορφής διακυβέρνησης. Διατυπώνεται η άποψη πως η πολιτική σκέψη του Αριστοτέλη αναπτύσσεται γύρω από μια εξισωτική και συμμετοχική αντίληψη του πολιτικού, η οποία ιδωμένη από μια σύγχρονη οπτική νοείται ως ο πυρήνας ενός δημοκρατικού στοχασμού. Στόχος της διατριβής είναι η ανάδειξη, εξέταση, και ανάλυση εκείνων των χαρακτηριστικών της πολιτικής σκέψης του Αριστοτέλη που αποκαλύπτουν αυτή την αντίληψη. Για το λόγο αυτό εξετάζονται μια σειρά από κεντρικά ζητήματα, όπως η έννοια του πολίτη και του μη-πολίτη, η ενότητα της πόλης, ο ρόλος της ιδιοκτησίας, και το νόημα της δικαιοσύνης, που αποτελούν τη βάση πάνω στην οποία οικοδομείται η εξισωτική και συμμετοχική αντίληψη του πολιτικού· εξετάζεται η ανάλυση που κάνει ο Αριστοτέλης για τα πολιτεύματα· και αναδεικνύεται ερμηνευτικά ο χαρακτήρας και οι προϋποθέσεις ύπαρξης της “κατ᾽ εὐχὴν” πόλης κατά τον Αριστοτέλη.Στο κέντρο της ανάλυσης τίθεται η σχέση μεταξύ του καθολικά αποδεκτού αιτήματος για δικαιοσύνη και των αντικρουόμενων αξιώσεων για κυριαρχία. Η αναζήτηση σχετικά με τις αντικρουόμενες αξιώσεις κυριαρχίας που βασίζονται σε αντικρουόμενες αντιλήψεις περί του ποια αξία αποτελεί το ορθότερο κριτήριο για τον ορισμό της ισότητας οδηγεί σε “απορία”. Προτείνεται πως για τον Αριστοτέλη υπάρχουν τρεις “λύσεις” για αυτή την “απορία”, οι οποίες ικανοποιούν πολύπλευρα το αίτημα για δικαιοσύνη, και οι οποίες επί της αρχής τουλάχιστον δεν ιεραρχούνται. Οι “λύσεις” αυτές αφορούν α) την υποθετική περίπτωση της ύπαρξης ενός ανδρός εντός της πόλης, ο οποίος θα διαφέρει από τους υπόλοιπους όπως ένας θεός από ένα θνητό, β) την περίπτωση όπου όλοι οι πολίτες της πόλης μετέχουν στην αρετή έστω και κατ' ελάχιστο, και γ) την περίπτωση όπου ο νομοθέτης έχει την ελευθερία να συστήσει μια πόλη εκ του μηδενός όπως αυτός επιθυμεί. Τονίζεται πως οι “λύσεις” που προτείνει ο Αριστοτέλης στο βαθμό που αφορούν μια πόλη θνητών και όχι μια πόλη στην οποία συγκατοικούν θεοί μαζί με θνητούς, έχουν έναν αμιγώς δημοκρατικό χαρακτήρα. Η συμμετοχή των πολιτών είναι αναγκαίος όρος για την επικράτηση της δικαιοσύνης εντός της πόλης και για την επίτευξη της ευδαιμονίας.
Νοηματοδοτήσεις των ασθενών για τον καρκίνο και θεραπευτικές προεκτάσεις
Authors: Ζαμουρίδου Παγώνα
Published: August 2021

Το αντικείμενο της παρούσας μελέτης είναι η διερεύνηση των νοημάτων που αποδίδουν οι ασθενείς στον καρκίνο μέσα από τη δική τους “φωνή”, που εκφράζει τα συναισθήματα, τις σκέψεις, τις πεποιθήσεις, τις εσωτερικευμένες κοινωνικές αναπαραστάσεις και εν γένει την εμπειρία που ζούνε ως ασθενείς με καρκίνο. Η ιδιαιτερότητα της μελέτης μας στηρίζεται στη μύηση στο βίωμά τους μέσω των αφηγήσεών τους, των οποίων γίναμε μάρτυρες με τη συμμετοχική μας έρευνα στην κοινότητα των καρκινοπαθών, τις εις βάθος συνεντεύξεις τους, αλλά και τα δημοσιευμένα τεκμήρια ζωής ασθενών και επιβιωσάντων από καρκίνο. Το εγχείρημά μας είναι μια καταγραφή, ανάλυση και σύνθεση, μέσα από τις μοναδικές ιστορίες των αφηγητών, των διαφόρων κατευθύνσεων των νοηματοδοτήσεων του καρκίνου, όπως βιώνονται σε όλη την πορεία της ασθένειας, από τη διάγνωση ως τη θεραπεία και τη μετά καρκίνο ζωή. Τα ευρήματά μας μάς οδηγούν σε τέσσερις βασικές κατηγορίες νοημάτων του καρκίνου: την αρνητική νοηματοδότηση, τη διφορούμενη νοηματοδότηση, τη θετική νοηματοδότηση και την απονοηματοδότηση του καρκίνου. Η αρνητική νοηματοδότηση εμπεριέχει νοήματα αρνητικά αξιολογημένα από τους ασθενείς και περιλαμβάνει το νόημα του καρκίνου ως θάνατος, του καρκίνου ως κακό, εχθρός, φόβος, απώλεια, τιμωρία και αδικία, καθώς και το νόημά του ως μια ασθένεια που έρχεται ως γέννημα οδύνης, βίας, πίεσης και έντασης της ζωής των ασθενών πριν νοσήσουν. Η διφορούμενη νοηματοδότηση αναφέρεται στο νόημα του καρκίνου ως πάλη, μάχη και πόλεμος, ένα νόημα στο οποίο οι ασθενείς άλλοτε αποδίδουν αρνητική χροιά, ως έναν πόλεμο που δεν τον διάλεξαν, άλλοτε θετική χροιά, ως έναν πόλεμο που θα διεξάγουν με κάθε δύναμή τους, αποφασισμένοι να φθάσουν στην ποθητή ελευθερία της θεραπείας, ενώ σε κάποιες περιπτώσεις αρνούνται την ίδια την έννοια του πολέμου ως μέρος της εμπειρίας του καρκίνου. Η θετική νοηματοδότηση του καρκίνου λαμβάνει νοήματα θετικά αξιολογημένα από τους ασθενείς που προκύπτουν από έναν αναστοχασμό της ασθένειας ως μάθημα ζωής και ευκαιρία για προσωπική ωρίμανση και επαναπροσδιορισμό. Μια θρησκευτική θετική νοηματοδότηση βλέπει στον ορίζοντα του καρκίνου μια παραχώρηση του Θεού με σκοπό την ανθρώπινη παιδαγωγία ή θεωρεί τον καρκίνο ως συνθήκη εμβάθυνσης της πίστης και της σχέσης με το Θεό, και ακόμη ως βίωμα άσκησης και μαρτυρίου για την πνευματική τελειότητα. Στην αντίπερα όχθη, η απονοηματοδότηση του καρκίνου είναι η τάση ορισμένων ασθενών να απορρίπτουν τις αξιολογικές νοηματοδοτήσεις του και τον αντιμετωπίζουν ως βιολογική κατάσταση και ως κοινή και θεραπεύσιμη ασθένεια, στην προσπάθειά τους για απομυθοποίησή του και κατάργηση του κοινωνικού στιγματισμού που τον συνοδεύει. Ακολουθώντας τα νοήματα των ασθενών για τον καρκίνο, καταλήγουμε σε μία πρόταση πολιτικής ολοκληρωμένης θεραπείας του προσώπου με βάση το βιοψυχοκοινωνικό-πνευματικό μοντέλο, που λαμβάνει υπόψη τον πολυδιάστατο χαρακτήρα της εμπειρίας του καρκίνου.
Η επίδραση της εφαρμογής θεραπείας με συνεχή θετική πίεση αεραγωγών επί του επικαρδιακού λιπώδους ιστού και παραγόντων καρδιομεταβολικού κινδύνου, σε πρωτοδιαγνωσμένους ασθενείς με σύνδρομο αποφρακτικής άπνοιας στον ύπνο
Authors: Κωστόπουλος Κωνσταντίνος
Published: August 2021

ΠΕΡΙΛΗΨΗ ΣκοπόςΟ σκοπός της μελέτης ήταν η εκτίμηση ανεξάρτητης σχέσης, μεταξύ βαρύτητας του συνδρόμου αποφρακτικής άπνοιας στον ύπνο (ΣΑΑΥ), μεταβολικών και αγγειακών δεικτών και επικαρδιακού λιπώδους ιστού (ΕΑΤ), αρχικά και μετά από θεραπεία με συνεχή θετική πίεση αεραγωγών (CPAP) επί 3 μήνες.Υλικό και μέθοδοςΟ πληθυσμός της μελέτης αποτελείτο από 48 ασθενείς με κλινική υποψία ΣΑΑΥ, χωρίς ιστορικό καρδιαγγειακής νόσου ή σακχαρώδη διαβήτη. Όλοι υπεβλήθησαν σε πλήρη ολονύκτια πολυυπνογραφία και μετρήθηκαν ο ΕΑΤ και ο σπλαγχνικός λιπώδης ιστός (VAT), η ενδοθηλιοεξαρτώμενη ροή στη βραχιόνιο αρτηρία (FMD), το πάχος του έσω - μέσου χιτώνα στην καρωτίδα (cIMT), η ταχύτητα του σφυγμικού κύματος (PWV), η γλυκόζη νηστείας, η HbA1C, το ομοιοστατικό μοντέλο αντίστασης ινσουλίνης (HΟMA - IR) και η λιπιδαιμική εικόνα. Σε ασθενείς με μέτριο / σοβαρό ΣΑΑΥ, οι μετρήσεις επαναλήφθηκαν μετά τη θεραπεία με CPAP.ΑποτελέσματαΣε ασθενείς με δείκτη άπνοιας - υπόπνοιας (AHI) > 15/h, N=28), ο ΕΑΤ συσχετίζονταν με τη γλυκόζη νηστείας (rho = 0.406, p = 0.04) και το HOMA - IR (rho = 0,525, p=0.049), ενώ δε συσχετίζονταν με το VAT (rho = 0.126, p = 0.595). Ανάλογα με τη βαρύτητα του ΑΗΙ υπήρχε αύξηση του ΕΑΤ (p = 0.022), της PWV (p = 0.045) του cIMT (p = 0.034) και μείωση του FMD (p = 0.017). Η θεραπεία με CPAP μείωσε τον ΕΑΤ (p < 0.001) και το VAT (p = 0.001). Οι μεταβολές στον ΕΑΤ κατά το διάστημα παρακολούθησης, συνοδεύονταν από μεταβολές της PWV (p = 0.026) και του HOMA - IR (p = 0.037) ανεξάρτητα από άλλους μείζονες, συνυπάρχοντες παράγοντες.ΣυμπεράσματαΤο πάχος του ΕΑΤ σχετίζεται με τη βαρύτητα του ΣΑΑΥ και αποτελεί ένα επιπρόσθετο δείκτη καρδιαγγειακού κινδύνου και κινδύνου ανάπτυξης σακχαρώδη διαβήτη. Η θεραπεία με CPAP μειώνει τον ΕΑΤ και δείχνει ότι ενδεχομένως έχει θετικό ρόλο στη μείωση του καρδιομεταβολικού κινδύνου σε ασθενείς με ΣΑΑΥ.
Η φιλοσοφία της παιδείας στον πραγματισμό του John Dewey
Authors: Παυλής Δημήτριος
Published: August 2021

Η παρούσα διατριβή πραγματεύεται όψεις του έργου του J. Dewey. Σκοπός της είναι, μέσα από την παράθεση και ανάλυση σημείων των βασικών παιδαγωγικών του πιστεύω, ιδεών και φιλοσοφικών στοχασμών, να συμβάλει στην περαιτέρω κατανόηση της σκέψης του,επιμένοντας στο πέρασμα από την πραγματιστική φιλοσοφία στην εκπαίδευση. Αναφορά γίνεται στο φιλοσοφικό ρεύμα του πραγματισμού,τονίζονται κυρίως τα σημεία εκείνα που σχετίζονται με τις αρχές που το διέπουν, τους παράγοντες που συντέλεσαν στη διαμόρφωσή του και την επίδραση που άσκησε στη διανόηση της εποχής του. Επιπλέον,καταγράφονται οι βασικές φιλοσοφικο / παιδαγωγικές απόψεις του Dewey και, συγκεκριμένα, το πώς κατόρθωσε στο Σχολείο Εργασίας που δημιούργησε, να υλοποιήσει την βασικότερη παιδαγωγική του αρχή: «τομανθάνειν δια του πράττειν». Με την παιδαγωγική του αυτή αρχή ο Dewey κατάφερε να συγκεράσει την επιστήμη ως μέθοδο και ως αποτέλεσμα, με την έλλογη πράξη, χωρίς καμιά από αυτές να προβάλλεται σε βάρος της άλλης.
Πειραματική μελέτη του υδροθερμικού μετασχηματισμού φυσικών και διογκωμένων περλιτών της νήσου Μήλου σε χαμηλές συνθήκες πίεσης και θερμοκρασίας
Authors: Πασσά Καλλιόπη-Σοφία
Published: August 2021

Ο περλίτης, ένα από τα πιο σημαντικά βιομηχανικά πετρώματα της Ελλάδας, με κύριο εξορυκτικό κέντρο τη Μήλο, δύναται, μέσω διαδικασίας χαμηλού κόστους και χαμηλής κατανάλωσης ενέργειας, να μετατραπεί σε υλικό υψηλότερης προστιθέμενης αξίας, κυρίως ζεολιθικό, διευρύνοντας τη δυνατότητα χρήσης του σε πληθώρα εφαρμογών. Στην παρούσα διατριβή πραγματοποιήθηκαν δύο σειρές πειραμάτων υδροθερμικού μετασχηματισμού, θραυσμάτων μεγέθους 1.18-2.5 cm, φυσικού και διογκωμένου περλίτη της περιοχής Τσιγκράδο της νήσου Μήλου. Τα πειράματα πραγματοποιήθηκαν σε αυτόκλειστα δοχεία με υδατικά διαλύματα 3N και 6N NaOH, KOH και μίγματος NaOH:KOH (1:1), σε θερμοκρασίες 100o, 120o και 140o C και χρόνους αντίδρασης 3, 6 και 12 h, με αναλογία στερεού/υγρό 1:5, χωρίς ανάδευση. Η μεθοδολογία που ακολουθήθηκε περιλαμβάνει κλασικές και σύγχρονες μεθόδους ενόργανης ορυκτολογικής ανάλυσης. Τα αρχικά υλικά εξετάστηκαν με οπτικό πολωτικό μικροσκόπιο και SEM, η χημική τους σύσταση προσδιορίσθηκε με ICP και πραγματοποιήθηκαν αναλύσεις φασματοσκοπίας υπέρυθρου ATR-FTIR και NIR και πυρηνικού μαγνητικού συντονισμού 29Si MAS NMR και 27Al MQMAS NMR. Τα αρχικά υλικά, καθώς και τα προϊόντα των πειραμάτων του υδροθερμικού μετασχηματισμού τους (108), εξετάσθηκαν με XRPD και έγινε ποιοτικός και ημιποσοτικός προσδιορισμός των συνυπαρχόντων σε αυτά φάσεων. Λαμβάνοντας υπόψη τα παραπάνω αποτελέσματα, για 42 αντιπροσωπευτικά προϊόντα έγινε ημιεπίλυση της κρυσταλλικής δομής των φάσεων τους με XRPD, μελετήθηκαν με περιθλασιμετρία ακτίνων-Χ ακτινοβολίας Synchrotron (SXRPD), ακολούθησε παρατήρηση της μορφολογίας τους και μικροανάλυσή τους με SEM-EDS και πραγματοποιήθηκαν αναλύσεις φασματοσκοπίας υπέρυθρου ATR-FTIR και NIR και πυρηνικού μαγνητικού συντονισμού 29Si MAS NMR και 27Al MQ-MAS NMR.Στις εξετασθείσες πειραματικές συνθήκες επιτεύχθηκε η σύνθεση πολλών τύπων μικροκρυσταλλικών ζεόλιθων, το τετραεδρικό ικρίωμα των οποίων καταλαμβάνεται από ιόντα Si και Al σε διάφορες αναλογίες και με διάφορους λόγους αλκαλίων. Στα προϊόντα των πειραμάτων με υδατικό διάλυμα NaOH σχηματίσθηκαν κυρίως ζεόλιθοι τύπου P, με KOH κυρίως τύπου W και Ph και με NaOH:KOH κυρίως τύπου W, Ph και πιο περιορισμένα τύπου P. Προσδιορίσθηκαν οι συνθήκες εμφάνισης και εξαφάνισής όλων των τύπων ζεόλιθων που σχηματίσθηκαν, οι συνθήκες στις οποίες παρατηρείται η μέγιστη συμμετοχή κάθε τύπου, καθώς και οι συνθήκες όπου παρατηρείται η μεγαλύτερη συνολικά περιεκτικότητα σε ζεόλιθους.Τα αποτελέσματα δείχνουν ότι τα θραύσματα του περλίτη που εξετάστηκαν μπορούν να δρουν αποτελεσματικά συγχρόνως ως ξενιστές ζεόλιθων και ως πηγή παροχής των χημικών στοιχείων που απαιτούνται για τη σύνθεσή τους. Ενδείξεις υψηλής ιοντοανταλλακτικής ικανότητας που προκύπτουν από την εξέταση επιλεγμένων δειγμάτων υποδεικνύουν δυνατότητα χρήσης τους σε διάφορες περιβαλλοντικές και χημικές εφαρμογές, διαθέτοντας το συγκριτικό πλεονέκτημα του μέγεθος των κόκκων του ζεολιθοποιημένου υλικού, το οποίο διευκολύνει στη διαχείρισή τους, κατά τη χρήση τους.
Εξοικονόμηση ενέργειας στα ασύρματα δίκτυα αισθητήρων με ενεργειακά αποδοτική δρομολόγηση
Authors: Νικολιδάκης Στέφανος
Published: August 2021

Στην διατριβή αυτή περιγράφεται και αναλύεται το πρόβλημα της κατανάλωσης ενέργειας και η επιρροή του στην επίδοση των ασύρματων δικτύων αισθητήρων. Αρχικά, προτείνεται η ταξινόμηση των πρωτοκόλλων στα ασύρματα δίκτυα αισθητήρων. Επίσης, αναλύονται τα πλεονεκτήματα και οι αδυναμίες του κάθε πρωτοκόλλου κάνοντας μια σύγκριση μεταξύ τους, με βάση τις κυριότερες παραμέτρους που χαρακτηρίζουν ένα ασύρματο δίκτυο αισθητήρων. Στην συνέχεια, προτείνεται το ECHERP, ένα πρωτόκολλο ενεργειακής απόδοσης για ασύρματα δίκτυα αισθητήρων. Το ECHERP μαζί με τον αριθμό των γύρων θεωρεί το τρέχον και το εκτιμώμενο μελλοντικό επίπεδο ενέργειας των κόμβων που μπορεί να είναι επικεφαλής προκειμένου να μεγιστοποιηθεί η διάρκειαζωής του δικτύου. Το πρωτόκολλο υπολογίζει την ενέργεια που καταναλώνεται με τη χρήση του αλγορίθμου Gauss, προκειμένου να ελαχιστοποιηθεί η συνολική κατανάλωση ενέργειας του δικτύου σε κάθε γύρο. Aκολουθεί η ανάλυση της αυτοματοποιημένης άρδευσης στη γεωργία και προτείνεται ένα νέο σύστημα για την αποτελεσματική άρδευση χρησιμοποιώντας ασύρματα δίκτυα αισθητήρων. Το προτεινόμενο σύστημα βασίζεται σε ένα μοντέλο το οποίο εκτελεί την αποτελεσματική διαχείριση της άρδευσης με την εύρεση των κατάλληλων προγραμμάτων για την ορθολογική χρήση του νερού για άρδευση. Επίσης, προτείνεται το HYCLRP, ένα πρωτόκολλο το οποίο συνδυάζει TDMA και CDMA. Το HYCLRP ελαχιστοποιεί την κατανάλωση ενέργειας με την ανάθεση κωδικών λέξεων με μικρότερο μήκος και με την επιλογή ως επικεφαλής των κόμβων που ελαχιστοποιούν τις παρεμβολές. Αυτό γίνεται με την επιλογή των κόμβων με την υψηλότερη ενέργεια και με την μικρότερη συνολική απόσταση από τους άλλους. Το δίκτυο μοντελοποιείται ως γράφημα και επιλέγει χρώματα για την αποφυγή παρεμβολών. Οι κόμβοι με βάση τα χρώματα του γραφήματος χρησιμοποιούν κωδικές λέξεις που ελαχιστοποιούν την κατανάλωση ενέργειας στο δίκτυο. Η απόδοση του πρωτοκόλλου αξιολογείται από προσομοιώσεις.Τέλος, παρουσιάζονται τα σημαντικότερα επιστημονικά ευρήματα της διατριβής καθώς επίσης και μία σειρά από ανοιχτά ερευνητικά θέματα τα οποία αναδείχθηκαν κατά την εκτέλεση αυτής.
Σχεδιασμός, σύνθεση και αποτίμηση βιολογικής δραστικότητας νέων ινδολικών παραγώγων, αναλόγων φυσικών προϊόντων ως πιθανοί αναστολείς πρωτεϊνικών κινασών
Authors: Ψαρρά Βασιλική
Published: August 2021

Οι πρωτεϊνικές κινάσες εμπλέκονται σε πλήθος σηματοδοτικών μονοπατιών και διαδραματίζουν κρίσιμο ρόλο σε ζωτικές κυτταρικές λειτουργίες. Η απορρύθμιση της λειτουργίας τους έχει ως επακόλουθο την εμφάνιση παθολογικών καταστάσεων, μεταξύ των οποίων ο καρκίνος έχει εξέχοντα ρόλο. Κατά τις τελευταίες δεκαετίες, έχει αναπτυχθεί έντονο ερευνητικό ενδιαφέρον για την ανακάλυψη νέων αναστολέων, με εκλεκτική ανασταλτική δράση έναντι συγκεκριμένων κινασών. Ως αποτέλεσμα αυτών των προσπαθειών, ένας σημαντικός αριθμός μικρών μορίων έχουν λάβει έγκριση για τη θεραπεία διαφόρων μορφών καρκίνου, ενώ πολλοί άλλοι βρίσκονται υπό μελέτη σε κλινικές δοκιμές.Η πλειονότητα των αναστολέων πρωτεϊνικών κινασών, που περιγράφονται στη βιβλιογραφία, είναι μικρά ετεροκυκλικά μόρια, που στοχεύουν τη θέση πρόσδεσης του ATP των ενζύμων. Παρόλη την χημική ετερογένεια τους, πρόσφατα δεδομένα αποδεικνύουν ότι αυτή κινείται εντός ορίων. Επιπλέον, αρκετοί βιοδραστικοί αναστολείς περιέχουν στη δομή τους ένα δακτύλιο αζεπινόνης, ο οποίος εμπλέκεται σε κρίσιμες αλληλεπιδράσεις με τη θέση δέσμευσης του ATP και συνεισφέρει στην εκλεκτικότητά τους.Με βάση τις προηγούμενες παρατηρήσεις, η παρούσα μελέτη εστίασε στον σχεδιασμό νέων ετεροκυκλικών μορίων που ενσωματώνουν δακτύλιο αζεπινόνης, με απώτερο σκοπό την ανακάλυψη νέων χημειοτύπων με ανασταλτική δράση έναντι πρωτεϊνικών κινασών. Ειδικότερα, σχεδιάσθηκαν νέα τετρακυκλικά ετεροκυκλικά μόρια, ανάλογα δύο τοποϊσομερών σκελετών, οι οποίοι έφεραν ένα τρικυκλικό ινδολοαζεπινονικό σύστημα, συμπυκνωμένο κατάλληλα με έναν 2-καρβοξυαιθυλο-1Η-πυρρολικό δακτύλιο.Η σύνθεση των νέων τετρακυκλικών ενώσεων περιελάμβανε την αμιδική σύζευξη κατάλληλων πρόδρομων πυρρολικών και ινδολικών παραγώγων και την ενδομοριακή Pd-καταλυόμενη σύζευξη Heck των προκυπτόντων αμιδικών συζευγμάτων.Τέσσερα νέα τετρακυκλικά παράγωγα που συντέθηκαν στα πλαίσια της μελέτης αυτής προωθήθηκαν σε βιολογικές δοκιμασίες για την προκαταρκτική αποτίμηση της βιολογικής δραστικότητάς τους. Οι ενώσεις παρουσίασαν ενδιαφέρουσες ανασταλτικές δράσεις και ικανοποιητικό προφίλ εκλεκτικότητας έναντι μίας αντιπροσωπευτικής ομάδας πενήντα πρωτεϊνικών κινασών, καθώς ανέστειλαν έναν περιορισμένο αριθμό ενζύμων σε ποσοστό άνω του 70%, όταν ελέχθησαν σε τελική συγκέντρωση 10 μM. Ωστόσο, δεν εμφάνισαν ικανότητα αναστολής του πολλαπλασιασμού καρκινικών κυττάρων MCF-7. Αξίζει να σημειωθεί, το παράγωγο 49b, εμφάνισε εκλεκτική ανασταλτική δράση έναντι της TAK1 κινάσης και αναδείχθηκε ως μία ενδιαφέρουσα πρόδρομη ένωση για την ανακάλυψη νέων ΤΑΚ1 αναστολέων, με πιθανές θεραπευτικές εφαρμογές.
Effect of impression technique, connection type and implant angulation on accuracy of implant impressions for edentulous patients
Authors: Παπασπυριδάκος Παναγιώτης
Published: August 2021

Σκοπός: Ο σκοπός αυτής της μελέτης είναι να συγκρίνει την ακρίβεια των συμβατικών και των ψηφιακών εμφυτευματικών αποτυπωμάτων για ολικά νωδούς ασθενείς.Υλικά και Μέθοδοι: Ένα ολικά νωδό εκμαγείο της κάτω γνάθου με 5 εμφυτεύματα κατασκευάστηκε για να χρησιμοποιηθεί ως αρχικό. Tα 3 μεσαία εμφυτεύματα ήταν παράλληλα μεταξύ τους, ενώ το άπω αριστερά είχε κλίση 30 ̊και το άπω δεξιά 15 ̊. Ένας μεταλλικός σκελετός κατασκευάστηκε για να χρησιμοποιηθεί για μετρήσεις ακριβείας στο εργαστήριο σε επίπεδο κολοβώματος. Για τα συμβατικά αποτυπώματα, τεχνικές με και χωρίς ακινητοποίηση χρησιμοποιήθηκαν σε επίπεδο εμφυτεύματος και σε επίπεδο κολοβώματος για να παράγουν τέσσερις ομάδες με 10 εκμαγεία η καθεμιά.Για τα ψηφιακά αποτυπώματα χρησιμοποιήθηκε ένα οπτικό ενδοστοματικό σκάνερ για να παράγει μια ομάδα με 10 ψηφιακά εκμαγεία. Τα ψηφιακά STL αρχεία από τα σκαναρισμένα εκμαγεία των 5 διαφορετικών αποτυπωτικών ομάδων χρησιμοποιήθηκαν για να γίνει επιπροβολή με το ψηφιακό STL αρχείο του αρχικού εκμαγείου για να μετρηθούν οι μεταξύ τους τρισδιάστατες ανακρίβειες. Επιπλέον οι ανακρίβειες μετρήθηκαν και με εφαρμογή του σκελετού στα εκμαγεία των 4 συμβατικών αποτυπωματικών ομάδων. Aποτελέσματα: Στατιστικά σημαντικές διαφορές (p<0,001) βρέθηκαν μεταξύ της ομάδας ΙΙ και του αρχικού εκμαγείου. Μη σημαντικές διαφορές βρέθηκαν μεταξύ των ομάδων Ι, ΙΙΙ, ΙV και V και του αρχικού εκμαγείου. Η εμφυτευματική κλίση μέχρι 15 ̊δεν επηρέασε την τρισδιάστατη ακρίβεια των αποτυπωμάτων (p>0,001).Συμπεράσματα: Τα ψηφιακά εμφυτευματικά αποτυπώματα ήταν το ίδιο ακριβή με τα συμβατικά εμφυτευματικά αποτυπώματα. Για ολικά νωδούς ασθενείς, η εμφυτευματική αποτυπωτική τεχνική με ακινητοποίηση ήταν πιο ακριβής σε επίπεδο εμφυτεύματος, αλλά δεν υπήρχε διαφορά σε επίπεδο κολοβώματος.
Το εργατικό κίνημα στην Κύπρο την περίοδο της Αγγλοκρατίας 1878-1955
Authors: Μουστακά Σωτηρούλα
Published: August 2021

Η παρούσα εργασία επιχειρεί να δώσει απάντηση στο ερώτημα αν υπήρξε εργατικό κίνημα στην Κύπρο κατά την περίοδο της Αγγλοκρατίας και σε ποιο βαθμό αυτό εντάσσεται στο διεθνές και, κυρίως, στο αποικιακό παράδειγμα. Καταρχήν, διερευνώνται οι παράγοντες που διαμόρφωσαν τα ιδιαίτερα χαρακτηριστικά του νησιού, δηλαδή ο ιδιαίτερος τρόπος μετάβασης, το 1878, από το οθωμανικό καθεστώς στη βρετανική διοίκηση και ο αργός μετασχηματισμός των αρχαϊκών οικονομικών και κοινωνικών δομών σε νεωτερισμούς. Αυτός ο καθυστερημένος εκσυγχρονισμός, ωστόσο, συνέβαλε στη δημιουργία των προϋποθέσεων για την εμφάνιση και ανάπτυξη του εργατικού κινήματος στην Κύπρο (θεσμικό πλαίσιο, συλλογική δράση). Στη συνέχεια, επιχειρείται λεπτομερής διερεύνηση των πολιτικών και ιδεολογικών χαρακτηριστικών του κινήματος, με έμφαση σε ζητήματα όπως τα ακόλουθα: 1-Η επίδραση του βρετανικού παράγοντα (πρωτοβουλίες, αντιστάσεις) 2- Τα χαρακτηριστικά των πολιτικών ομάδων και η επιρροή αυτών των ομάδων, κυρίως των elites, στην εξέλιξη του εργατικού κινήματος 3- Ο ιδιαίτερος ρόλος της ορθόδοξης Εκκλησίας, η οποία, λόγω της κυριαρχικής θέσης της σε μια βαθιά θρησκευόμενη κοινωνία, είχε το προνόμιο να επηρεάζει, ακόμα και δρώντας κατασταλτικά, τη δράση της εργατικής τάξης και να την κατευθύνει προς εθνικοφροσύνη 4-Οι «εθνικές» κοινότητες, ελληνοκυπριακή και τουρκοκυπριακή, ως ομπρέλες του εργατικού κινήματος και η αλληλόδρασή τους με τους συνδικαλιστικούς σχηματισμούς 5- Η γυναικεία εργασία και η συμβολή του γυναικείου ακτιβισμού στη συλλογική δράση6. Οι μορφές συλλογικής δράσης και ο βαθμός αυτονομίας της εργατικής τάξης, ή, αντίθετα, χειραγώγησης από τις πολιτικές elites. Διαπιστώνεται, λοιπόν, ότι χρονική αφετηρία του κυπριακού εργατικού κινήματος ανάγεται στην περίοδο της Αγγλοκρατίας. Στη διαμόρφωσή του συνέβαλαν παράγοντες πέρα από την παραγωγική διαδικασία όπως οι ιστορικές συγκυρίες, οι σύγχρονοι πολιτισμικοί, ιδεολογικοί, αλλά και διεθνοπολιτικοί παράγοντες. Μέσα σε αυτό το πολυσύνθετο και γεμάτο αντιφάσεις πλαίσιο παραγόντων διαμορφώθηκε το εργατικό και συνδικαλιστικό κίνημα στην Κύπρο, αλλά και τα χαρακτηριστικά του. Αποτελεί μάλιστα συνισταμένη των αντίθετων στοιχείων που προσδιόριζαν την εποχή εκείνη.
Μεταβολικό σύνδρομο
Authors: Μπρέλλας Νικόλαος
Published: August 2021

Σκοπός: Η παχυσαρκία αποτελεί ένα γνωστό παράγοντα κινδύνου για στεφανιαία νόσο και η αντίσταση στην ινσουλίνη που συχνά τη συνοδεύει προδιαθέτει για την εμφάνιση και άλλων παραγόντων καρδιαγγειακού κινδύνου όπως η δυσλιπιδαιμία, η αρτηριακή υπέρταση και ο σακχαρώδης διαβήτης καθώς και του μεταβολικού συνδρόμου. Σκοπός της παρούσας μελέτης ήταν να ερευνηθεί σε μια συγκεκριμένη περιοχή που διέπεται από ορισμένες διαιτητικές και κλιματολογικές συνθήκες ο επιπολασμός του μεταβολικού συνδρόμου σε παχύσαρκο πληθυσμό που δεν εκδηλώνει κλινική νόσο και πως αυτός διαφοροποιείται ανάλογα με τους διαφορετικούς ορισμούς που έχουν προταθεί για τη διάγνωσή του.Μέθοδοι: Το δείγμα της παρούσας μελέτης αποτέλεσαν 161 παχύσαρκοι ασθενείς που προσήλθαν για μη καρδιολογικά νοσήματα στα ιατρεία του Πανεπιστημιακού Γενικού Νοσοκομείου Λάρισας και επιλέχθηκαν τυχαία από 1/3/2009 μέχρι και 31/1/2011. Κατεγράφησαν δεδομένα που αφορούσαν δημογραφικά, σωματομετρικά στοιχεία, το ιατρικό ιστορικό, την κλινική εξέταση, το ΗΚΓ και τον υπερηχοκαρδιογραφικό έλεγχο. Πραγματοποιήθηκε αιμοληψία τις πρωινές ώρες μετά από νηστεία 8 ωρών για ανάλυση και προσδιορισμό βιοχημικών και αιματολογικών παραμέτρων (γλυκόζη, ινσουλίνη, ολική χοληστερόλη, τριγλυκερίδια, HDL, LDL, HBA1c, WBC, K, Na κά.) και πρωινό δείγμα ούρων για προσδιορισμό λευκώματος ούρων. Για τον προσδιορισμό του επιπολασμού του μεταβολικού συνδρόμου χρησιμοποιήθηκαν τα κριτήρια 5 διαφορετικών οργανισμών υγείας, των WHO, EGIR, NCEP, IDF και AHA/NHBI.Αποτελέσματα: Ο επιπολασμός του μεταβολικού συνδρόμου στον πληθυσμό της μελέτης κυμάνθηκε από 38,51% όταν εκτιμήθηκε με βάση τα κριτήρια του EGIR, μέχρι και 52,80% όταν εκτιμήθηκε με τα κριτήρια του IDF, ενώ 42,24%, 45,96% και 46,58% όταν εκτιμήθηκε με τα κριτήρια των WHO, AHA/NHBI και NCEP αντίστοιχα. Η μέση ηλικία του πληθυσμού της μελέτης ήταν 45,78 ± 7,48 έτη, με 96 (59,6%) άνδρες και 65 γυναίκες (40,4%), με μέσο βάρος σώματος 108,43 ± 12,91 kg, ενώ η μέση τιμή του δείκτη μάζας σώματος ήταν 36,78 ± 4,04 Kg/m2. Η περίμετρος μέσης και ισχίων ήταν 114,09 ± 11,20 και 112,11 ± 13,13 cm, αντίστοιχα, ενώ ο δείκτης περιμέτρου ισχίων προς περίμετρο μέσης ήταν 1,06 ± 0,67. Από τους παράγοντες κινδύνου οι καπνιστές προσέγγιζαν το 19,3%, ενώ 23% κατανάλωνε περισσότερο από την επιτρεπόμενη καθημερινή ποσότητα αλκοόλ. Η μέση τιμή της ΣΑΠ ήταν 123,20 ± 11,94 mmHg και της ΔΑΠ 74,41 ± 5,79 mmHg. Σχεδόν το σύνολο των ασθενών ήταν σε φλεβοκομβικό ρυθμό (87,6%) με μέση καρδιακή συχνότητα 73,48 ± 8,6 bpm. Στα υπερηχοκαρδιογραφικά ευρήματα ένα 34,7% παρουσίαζε κάποιου βαθμού διαστολική δυσλειτουργία και ένα 16,7% υπερτροφία της αριστερής κοιλίας. Από τα εργαστηριακά ευρήματα η μέση τιμή της γλυκόζης νηστείας ήταν 105,35 ± 26,69 mg/dl, της HBA1c 5,76 ± 0,81%, της ολικής χοληστερόλης 218,16 ± 41,11 mg/dl με LDL 141,36 ± 36,92 mg/dl και HDL 46,86 ± 14,87 mg/dl, ενώ των τριγλυκεριδίων ήταν 159.36 ± 78,32 mg/dl. Συμπέρασμα: Παρατηρείται διαφοροποίηση του επιπολασμού του μεταβολικού συνδρόμου στον παχύσαρκο πληθυσμό ανάλογα με τα κριτήρια που χρησιμοποιούνται για τον ορισμό του.
Μεταβολικές διαταραχές σε ασθενείς με διαταραχές της αναπνοής στον ύπνο
Authors: Λυκούρας Δημοσθένης
Published: August 2021

Εισαγωγή: Το Σύνδρομο Άπνοιας κατά τον Ύπνο (ΣΑΥ) είναι ένα σύνδρομο που χαρακτηρίζεται από διαλείπουσα διακοπή της ροής του αέρα που προκαλείται από πλήρη ή μερική σύμπτωση των ανωτέρων αεραγωγών και γι’ αυτό απασχολεί πολύ συχνά τους πνευμονολόγους. Υπολογίζεται ότι το 4% των ανδρών και το 2% των γυναικών ηλικίας 30–60 ετών πάσχουν από ΣΑΥ. Το ΣΑΥ θεωρείται πλέον ως ανεξάρτητος παράγοντας καρδιαγγειακού κινδύνου, μαζί με άλλους παράγοντες όπως το κάπνισμα και τα αυξημένα λιπίδια. Επιπλέον, πιστεύεται ότι παίζει σημαντικό ρόλο στην εμφάνιση αρτηριακή υπέρτασης, ωστόσο οι παθογενετικοί μηχανισμοί δεν είναι ακόμη σαφείς. Σκοπός της μελέτης μας ήταν να μετρηθούν τα επίπεδα αλδοστερόνης και ρενίνης σε ασθενείς με ΣΑΥ, και να συγκριθούν με υγιή άτομα, με στόχο την ανάδειξη της επίδρασης της χρόνιας διαλείπουσας υποξίας στην ενεργοποίηση του αυτονόμου νευρικού συστήματος και του άξονα ρενίνης-αγγειοτενσίνης-αλδοστερόνης.Υλικό και μέθοδος: Τα άτομα που συμμετείχαν στη μελέτη αυτοί ήταν 19 ασθενείς με ΣΑΥ , που είχαν κάνει πλήρη πολυσωματοκαταγραφική μελέτη ύπνου και είχαν Δείκτη Άπνοιας/Υπόπνοιας (Apnoea Hypopnoea Index – AHI) μεγαλύτερο από 10 επεισόδια/ώρα. Αυτοί συγκρίθηκαν με 20 υγιή άτομα που δεν έπασχαν από ΣΑΥ και χρησιμοποιήθηκαν ως μάρτυρες. Οι ασθενείς με ΣΑΥ εμφάνιζαν παραπλήσια χαρακτηριστικά με τους μάρτυρες σε σχέση με την ηλικία, το φύλο και το Δείκτη Μάζας Σώματος (Body Mass Index – BMI). Πλήρης πολυσωματοκαταγραφική μελέτη ύπνου έγινε σε όλους τους συμμετέχοντες. Τα δείγματα αίματος για τη μέτρηση της ρενίνης και της αλδοστερόνης ελήφθησαν στις 6 π.μ., αμέσως μετά την αφύπνιση στο εργαστήριο ύπνου, σε ύπτια θέση και πριν την έναρξη φυσικής δραστηριότητας. Οι συνήθεις εργαστηριακές μετρήσεις έγιναν στα εργαστήρια του νοσοκομείου. Οι προσδιορισμοί της ρενίνης και αλδοστερόνης στον ορό έγιναν με ραδιενεργά αντισώματα.Αποτελέσματα: Η συγκέντρωση της αλδοστερόνης εμφανίζει ημερήσια διακύμανση, επομένως όλα τα δείγματα ελήφθησαν την ίδια ώρα (6 π.μ.), πριν από την έναρξη φυσικής δραστηριότητας. Δεν υπήρξαν στατιστικά σημαντικές διαφορές στα επίπεδα αλδοστερόνης μεταξύ των δύο ομάδων των ασθενών με ΣΑΥ και των υγιών ατόμων (140,6 pg/ml ± 25,2 vs 133,2 pg/ml ± 18,5 με p = 0,223). Παρόμοια ήταν τα αποτελέσματα και για τα επίπεδα της ρενίνης (25,0 ± 6,9 vs 24,9 ± 4,4 με p = 0,360).Συμπεράσματα: Η μελέτη μας αποδεικνύει ότι οι ασθενείς με ΣΑΥ έχουν επίπεδα ρενίνης και αλδοστερόνης παρόμοια με τα υγιή άτομα. Επομένως, δε φαίνεται να υπάρχει άμεση σχέση ανάμεσα στο ΣΑΥ και την ανάπτυξη αρτηριακή υπέρτασης μέσω του συστήματος ρενίνης-αγγειοτενσίνης-αλδοστερόνης.
Μη ειδική ανοσιακή απάντηση του αναπνευστικού επιθηλίου σε λοίμωξη από ρινοϊό
Authors: Σπυριδάκη Ειρήνη
Published: August 2021

Οι ιογενείς λοιμώξεις του αναπνευστικού συστήματος οδηγούν σε εξάρσεις άσθματος και ο ρινοϊός απομονώνεται στην πλειοψηφία των περιπτώσεων. Η μόλυνση με ρινοϊό επάγει την έκλυση μεσολαβητών της φλεγμονής από το αναπνευστικό επιθήλιο και συμβάλλει στην εκτεταμένη κυτταρική βλάβη του. Υποθέτοντας πως η δειγματοληψία καθορίζει την ευαισθησία ανίχνευσης ιών, εφαρμόστηκαν τέσσερις μέθοδοι δειγματοληψίας ρινικού εκκρίματος. Ελέγχθηκαν τα αποτελέσματα της ψύξης στη γονιδιακή έκφραση αναπνευστικών επιθηλιακών κυττάρων και η ανοσολογική απάντηση, κυτταρική βλάβη και αναδόμηση μετά από μόλυνση με ρινοϊό. Επίσης μελετήθηκε η αναστολή του μονοπατιού των λευκοτριενίων στην επαγόμενη από ρινοϊό επιθηλιακή φλεγμονώδη απάντηση.Βρέθηκε πως η μέθοδος δειγματοληψίας ρινικού εκκρίματος καθορίζει τα ποσοστά ανίχνευσης ιών και την προκληθείσα δυσφορία. Η ψύξη ρινικών επιθηλιακών κυττάρων δεν επηρέασε σημαντικά την επαγωγή γονιδίων σχετιζόμενων με ιογενή λοίμωξη. Το αναπνευστικό επιθήλιο αλλεργικών ασθματικών ασθενών απάντησε στη μόλυνση με ρινοϊό με αυξημένη έκλυση κυτταροκινών, ελαττωμένη παραγωγή IFN-λ, μεγαλύτερο ιικό φορτίο και κυτταροτοξικότητα. Επιπλέον, η μόλυνση με ρινοϊό ανέστειλε τον κυτταρικό πολλαπλασιασμό του αλλεργικού-ασθματικού ρινικού επιθηλίου. Η αντιλευκοτριενική αγωγή περιόρισε την επαγόμενη από ρινοϊό έκλυση κυτταροκινών και το ιικό φορτίο στο βρογχικό επιθήλιο. Τα ευρήματά μας αναδεικνύουν νέες εφαρμογές της προφυλακτικής αντιφλεγμονώδους αγωγής του άσθματος στην επαγόμενη από ιούς φλεγμονή του αναπνευστικού επιθηλίου.
Σχέσεις μεταξύ Ελληνικής Μουσικής και Ζωγραφικής στις αρχές του 20ού αιώνα
Authors: Σπυράκη Σταματίνα
Published: August 2021

Η Παρούσα διδακτορική διατριβή αποτελεί μια κοινωνιολογική μελέτη, η οποία έχει ως αντικείμενό της, όπως υποδηλώνεται και στον τίτλο, τη διερεύνηση των σχέσεων μεταξύ ελληνικής μουσικής και ζωγραφικής στις αρχές του 20ού αιώνα. Βασικός της άξονας είναι η μελέτη της εξέλιξης των δυο τεχνών προς τον ελληνικό μοντερνισμό. Έμφαση δίνεται στις κοινωνικές και ιστορικές συνθήκες οι οποίες οδήγησαν τις δυο τέχνες, δια των εκπροσώπων τους, στην αναζήτηση ενός κοινού πολιτισμικού οράματος το οποίο εκφράζεται με τον όρο ελληνικότητα στην τέχνη. Οι συνθήκες αυτές επιδρώντας άμεσα (δημιουργία αιτιακών συσχετίσεων) στη μουσική και τη ζωγραφική και σε συνδυασμό με τις κοινές πολιτισμικές προοπτικές τις οποίες "ευαγγελίζεται" η ελληνικότητα στις τέχνες, προκαλούν αλληλεπιδράσεις, άρα και σχέσεις, μεταξύ των δυο τεχνών. Υπό την έννοια αυτή, οι συνθήκες οριοθετούν και ερμηνεύουν τον όρο σχέσεις της παρούσας μελέτης. Για την εξαγωγή συμπερασμάτων στην εργασία αυτή, θεωρήθηκε ως προϋπόθεση η άποψη ότι υπάρχουν, αφενός μεν εξωτερικές σχέσεις μεταξύ μουσικής και ζωγραφικής, διαμορφωμένες από τις εκάστοτε κοινωνικές και ιστορικές συνθήκες, αφετέρου δε εσωτερικές σχέσεις, οι οποίες ακολουθούν βασικές αισθητικές αρχές, κοινές και στις δύο τέχνες.
Context-aware gaze prediction applied to game level design, level-of-detail and stereo manipulation
Authors: Κουλιέρης Γεώργιος-Αλέξανδρος
Published: August 2021

Η πρόβλεψη της οπτικής προσοχής ενός χρήστη μπορεί να βελτιώσει σημαντικά πολλές πτυχές των γραφικών για ηλεκτρονικούς υπολογιστές και βιντεοπαιχνίδια. Για παράδειγμα, η σύνθεση ψηφιακής εικόνας μπορεί να επιταχυνθεί με τη μείωση των πολύπλοκων υπολογισμών για τις περιοχές που δεν θα δει ο χρήστης. Τα τρέχοντα μοντέλα πρόβλεψης βλέμματος συχνά αποτυγχάνουν να προβλέψουν με ακρίβεια τα βλέμματα των χρηστών καθώς περιλαμβάνουν περιορισμένη πληροφορία σχετικά με το γενικότερο πλαίσιο μιας σκηνής και βασίζονται σε χαμηλού επιπέδου οπτικά χαρακτηριστικά της εικόνας, όπως φωτεινότητα, αντίθεση και κίνηση για να προβλέψουν το βλέμμα του χρήστη. Αυτά τα χαρακτηριστικά δεν προβλέπουν την προσοχή αξιόπιστα, ιδιαίτερα όταν κάποιος αλληλεπιδρά με μια διαδραστική συνθετική σκηνή. Αυτή η διατριβή παρουσιάζει δύο νέα μοντέλα πρόβλεψης προσοχής που λαμβάνουν υπόψιν το γενικότερο πλαίσιο μιας σκηνής (context) για την πρόβλεψη της προσοχής. Τα μοντέλα παρέχουν πιο ακριβείς προβλέψεις σε σχέση με τα state-of-the-art μοντέλα προσοχής. Και τα δύο μοντέλα που παρουσιάζονται λαμβάνουν υπόψιν κρίσιμα χαρακτηριστικά υψηλού επιπέδου (high level saliency factors) όπως τοπολογία αντικειμένων και το πως αυτά σχετίζονται με εκτελούμενες εργασίες. Έχουμε ενσωματώσει αυτά τα προγνωστικά μοντέλα ως μέρος ενός εργαλείου σχεδίασης επιπέδων για βιντεοπαιχνίδια για την έμμεση προσαρμογή της δυσκολίας ενός παιχνιδιού (game balancing). Έπειτα ως μέρος ενός LOD διαχειριστή απόδοσης για οπτικά εφέ σε κινητές συσκευές και ως μέρος ενός συστήματος διαχείρισης στερεοσκοπικών παραμέτρων (stereo grading).